Athens Macedonian News Agency: News in Greek, 12-04-09
[01] Σύλληψη προπονητή για ασέλγεια σε ανήλικους
[02] Ευ. Βενιζέλος: «Υπάρχουν πολιτικές δυνάμεις που επιδιώκουν τη διάλυση του τόπου»
[03] Στην ΚΟ του ΣΥΡΙΖΑ οι βουλευτές Σοφία Σακοράφα και Παναγιώτης Κουρουμπλής
[04] Αποκλεισμό του από τα ΜΜΕ, καταγγέλλει το ΚΚΕ
Τη θέση του ως προπονητής ποδοσφαιρικής ομάδας εκμεταλλευόταν 57χρονος, για να ασελγεί σε βάρος παιδιών από 12 έως 17 ετών.
Ο 57χρονος προπονητής συνελήφθη χθες στο Περιστέρι από αστυνομικούς του Τμήματος Προστασίας Ανηλίκων της Ασφάλειας Αττικής, οι οποίοι παρακολουθούσαν διακριτικά το χώρο όπου ο κατηγορούμενος προπονούσε τα παιδιά.
Όπως ανακοινώθηκε από τη ΓΑΔΑ, με εισαγγελική διάταξη και για λόγους προστασίας του κοινωνικού συνόλου, δίνονται στη δημοσιότητα τα στοιχεία και η φωτογραφία του συλληφθέντα. Πρόκειται για τον Δημήτριο Μιχ. Λιγομένο, ο οποίος γεννήθηκε στις 10-2-1955 στο Περιστέρι και κατοικεί στην Αθήνα και ήταν προπονητής στην ποδοσφαιρική ομάδα Γ' Κατηγορίας Α.Ο. ΠΗΓΑΣΟΣ Πατησιών.
Ο πρόεδρος του ΠΑΣΟΚ Ευάγγελος Βενιζέλος δήλωσε προ ολίγου σε σχέση με την απεργία της ΠΝΟ ότι «κόμματα κινούν για πολιτικούς λόγους τα νήματα μιας απεργίας που πλήττουν τον τουρισμό, την εικόνα της πατρίδας μας και με κάνει να πιστεύω ότι υπάρχουν πολιτικές δυνάμεις που επιδιώκουν τη διάλυση του τόπου και επιχαίρουν όταν βλέπουν να συμβαίνει κάτι τέτοιο».
Επιπλέον, σημείωσε ότι «υπάρχουν κι άλλα κόμματα και μεταξύ αυτών κόμμα που επιδιώκει να κυβερνήσει τον τόπο και μάλιστα αυτοδύναμα και αντί να πάρει σαφή υπεύθυνη στάση και το πολιτικό κόστος που αυτή συνεπάγεται, δείχνει μια αντιφατική συμπεριφορά που ενθαρρύνει την απεργία και οδηγεί στο αδιέξοδο».
«Η δική μας θέση είναι πάρα πολύ καθαρή», τόνισε: «Απεργίες στα μέσα μεταφοράς μέσα στη Μεγάλη Εβδομάδα είναι ανεπίτρεπτες, δεν συνιστούν άσκηση συνδικαλιστικού δικαιώματος, αλλά αντικοινωνική πράξη που δεν σέβεται τον ταλαιπωρημένο Έλληνα πολίτη που περιμένει να πάει στον τόπο καταγωγής του, που περιμένει να νιώσει πιο οικεία στην πατρίδα του που σε κρίση τον ταλαιπωρεί και τον ίδιο τα τελευταία χρόνια».
Στην Κοινοβουλευτική Ομάδα του ΣΥΡΙΖΑ εντάχθηκαν και επισήμως οι ανεξάρτητοι βουλευτές (προερχόμενοι από το ΠΑΣΟΚ) Σοφία Σακοράφα και Παναγιώτης Κουρουμπλής.
Ο πρόεδρος του ΣΥΡΙΖΑ, Αλέξης Τσίπρας ενημέρωσε σχετικά με επιστολή του τον Πρόεδρο της Βουλής Φ. Πετσάλνικο.
Μετά την προσχώρηση των δύο βουλευτών η ΚΟ του ΣΥΡΙΖΑ αριθμεί πλέον 11 βουλευτές.
Το ΚΚΕ καταγγέλλει «τον αποκλεισμό του από τα ΜΜΕ» και σε σχετική ανακοίνωσή του παρουσιάζει στοιχεία που «αποκαλύπτουν τον θρασύτατο και προκλητικό αποκλεισμό» του κόμματος, όπως τονίζει.
Στην ανακοίνωση το ΚΚΕ αναφέρει ότι στις δεκάδες συζητήσεις που διοργανώθηκαν την προηγούμενη εβδομάδα, από τη Δευτέρα 2/4 έως την Κυριακή 8/4, προσκλήθηκαν 180 εκπρόσωποι της κυβέρνησης και των κομμάτων. Η συμμετοχή του ΚΚΕ σε αυτές τις συζητήσεις άρχισε και τελείωσε στον 1 εκπρόσωπο!
Συγκεκριμένα συμμετείχαν 138 εκπρόσωποι από κυβέρνηση - ΠΑΣΟΚ - ΝΔ, 12 εκπρόσωποι του ΣΥΡΙΖΑ, 9 του ΛΑΟΣ, 8 της ΔΗΜΑΡ, 5 από τους «Ανεξάρτητους Έλληνες», 3 από τη ΔΗΣΥ, 2 από την «Κοινωνική Συμφωνία», 1 από τους Οικολόγους, 1 από τη «Δράση», 1 από το ΚΚΕ. Σημειωτέον ότι άμεσα ή έμμεσα, σε όλες αυτές τις συζητήσεις οι θέσεις και η πρόταση διεξόδου του ΚΚΕ βρίσκονταν στο στόχαστρο.
Το ΚΚΕ τονίζει ότι «οι εργαζόμενοι, τα φτωχά λαϊκά στρώματα πρέπει να βγάλουν τα συμπεράσματά τους και προσθέτει ότι ανεξάρτητα απ' το βαθμό συμφωνίας με την πολιτική του ΚΚΕ έχουν δικαίωμα να γνωρίζουν τις θέσεις και τη δράση του κόμματος και πρέπει να καταδικάσουν και με την ψήφο τους το τείχος της σιωπής σε βάρος του, καθώς και την επιχείρηση διαστρέβλωσης και συκοφάντησης των θέσεών του από τους μηχανισμούς που υπηρετούν την πλουτοκρατία και την ΕΕ».
ana2html v2.01 run on Monday, 9 April 2012 - 18:30:29 UTC